MRK kap sentrum wat homoseksuele ‘help’Die Creare-opleidingsentrum in Bloemfontein is deur die Menseregtekommissie (MRK) skuldig bevind aan die skending van menseregte weens onregmatige diskriminasie teen homoseksuele mense. Die departement van justisie het die MRK gevra om ondersoek in te stel na bewerings van onregverdige diskriminasie aangesien die sentrum in sy prospektus aandui dat homoseksuele studente nie by die instelling toegelaat sal word nie, behalwe as hulle in heteroseksuele mense wil verander. “Dit is die skending van die regte op gelykheid, waardigheid, godsdiens, vryheid van assosiasie, vryheid en sekerheid van persoon en opvoeding soos verskans in die Grondwet,” het Isaac Mangena, MRK-woordvoerder, in ‘n verklaring gesê. Mangena sê die MRK verwerp die uitsluitingskriteria en die sentrum se regverdiging daarvan. Die Sunday Times het in Januarie berig dat die sentrum onder skoot gekom het nadat daar beweer is die sentrum kan homoseksuele mense help om hul seksuele oriëntasie te verander. Cornelius van Heyningen, stigter van die sentrum, het ontken dat die sentrum diskrimineer. “Ons maak voorsiening vir die wat sê: ‘Ek wil verander as ŉ homoseksuele persoon’. Dit beteken nie dat homoseksuele mense nie toegelaat word nie.” Hy het die sentrum sê siening vergelyk met ŉ dwelm rehabilitasieprogram. Die MRK het voorgestel dat die sentrum se prospektus hersien word en binne drie maande aangepas word.